বাইবেলের বর্ণনা মতে, যেরুসালেম তখন ‘জেবুস’ এবং এর অধিবাসীগণ ‘জেবুসিয়াস’ নামে পরিচিতি লাভ করে। বাইবেলের অপর এক বর্ণনায় পাওয়া যায়, খৃষ্টপূর্ব ১১শ’ শতকে রাজা দাঊদের [দাউদ (আঃ)] যেরুসালেম জয়ের পূর্বে শহরটি ‘জেবুসিয়াস’দের বাসস্থান ছিল। পরবর্তীকালে তার পুত্র সোলায়মান (আঃ) শহরের দেওয়াল সম্প্রসারণ করেন। ৭ম শতকে অর্থাৎ ৬৩৭ সালে খলীফা ওমর ইবনুল খাত্ত্বাব (রাঃ)-এর শাসনামলে মুসলমানগণ যেরুসালেম জয় করে একে মুসলিম সাম্রাজ্যের অঙ্গীভূত করে নেন।[1] ওমর (রাঃ) উক্ত শহরের বাসিন্দাদের নিরাপত্তার স্বার্থে তাদের সাথে এক চুক্তিতে আবদ্ধ হন। উল্লেখ্য, ঐ সময়ে ওমর (রাঃ)-এর ত্যাগ, আদর্শ, মহানুভবতা ও সাধারণ একজন ভৃত্যবেশে খৃষ্টানদের নিকট নিজেকে উপস্থাপন করলে তাঁর ব্যবহারে মুগ্ধ হয়ে তারা বিনা যুদ্ধে ওমর (রাঃ)-এর নিকট যেরুসালেমকে হস্তান্তর করেন। এরপর ১০৯৬ হ’তে ১১৮৭ খৃষ্টাব্দ পর্যন্ত ৯১ বছর খৃষ্টান ক্রুসেডাররা ফিলিস্তীন দখল করে রাখে। তারা মসজিদে আক্বছার মধ্যে আশ্রয় গ্রহণকারী সত্তর হাযারের অধিক মুসলমানকে এক সপ্তাহের মধ্যে হত্যা করে।[2] ১১৮৭ সালের ২রা অক্টোবর সুলতান ছালাহুদ্দীন আইয়ূবীর নিকট পরাজিত হয়ে খৃষ্টান দস্যুরা এদেশ থেকে পালিয়ে যায়। ১২১৯ সালে দামেশকের সুলতান মুয়ায্যম নগরের দেওয়াল ধ্বংস করেন।